Τόμας Σάκβιλ, 1ος κόμης του Ντόρσετ

Ο Τόμας Σάκβιλ, 1ος κόμης του Ντόρσετ (αγγλικά:Thomas Sackville, 1st Earl of Dorset) (1536 – 1608) ήταν Άγγλος πολιτικός, διπλωμάτης, θεατρικός συγγραφέας και ποιητής της Αναγέννησης, που συνέβαλε στη διαμόρφωση του της ποίησης και του δράματος της αγγλικής λογοτεχνίας κατά την Ελισαβετιανή εποχή.

Βιογραφικά στοιχεία 
Ο Τόμας Σάκβιλ ήταν γιος του βουλευτή της Βουλής των Κοινοτήτων σερ Ρίτσαρντ Σάκβιλ († 1566), εγγονός του βουλευτή Τζον Σάκβιλ και ανιψιός της δεύτερης συζύγου του Ερρίκου Η΄ Άννας Μπολέυν, η οποία εκτελέστηκε το έτος γέννησής του. Η μητέρα του ήταν κόρη του λόρδου Δημάρχου του Λονδίνου. 
Εκπαιδεύτηκε στα πανεπιστήμια της Οξφόρδης και του Κέιμπριτζ, εγκαταστάθηκε στο Λονδίνο το 1553 και έγινε δεκτός για νομικές σπουδές στο Ίνερ Τεμπλ το 1555. Το 1558 εξελέγη βουλευτής για την κομητεία του Γουέστμορλαντ, το 1559 για την περιφέρεια του Ανατολικού Γκρίνστεντ και το 1563 για την περιφέρεια του Άιλσμπερι. Το 1567 του απονεμήθηκε ο τίτλος του Ιππότη. Επί της βασιλείας της Ελισάβετ Α' ταξίδεψε ως Άγγλος πρεσβευτής από το 1571 έως το 1572 και ξανά στη Γαλλία το 1591 και στην Ολλανδία το 1586. Μεταξύ άλλων σημαντικών θέσεων, ορίστηκε μέλος του βασιλικού συμβουλίου και του ανατέθηκε να ανακοινώσει τη θανατική ποινή στη βασίλισσα Μαρία Α' Στιούαρτ της Σκωτίας. Το 1591 ονομάστηκε Καγκελάριος του πανεπιστημίου της Οξφόρδης και το 1599 Λόρδος Θησαυροφύλακας ισόβιος από το 1603.  

Τα αρχοντικά του σπίτια, το Νόουλ Χάουζ στο Κεντ και το Μίσελαμ Πράιορι στο Σάσσεξ είναι πολύ γνωστά και επισκέψιμα στην Αγγλία.

Στις 8 Ιουνίου 1567, κληρονόμησε από τον πατέρα του τον τίτλο του βαρώνου του Μπάκχερστ στην κομητεία του Σάσσεξ και έγινε δεκτός  στη Βουλή των Λόρδων του Κοινοβουλίου. Το 1589 έγινε δεκτός στο Τάγμα της Περικνημίδας ως Σύντροφος Ιππότης. Στις 13 Μαρτίου 1604 έλαβε επίσης τον κληρονομικό τίτλο του κόμη του Ντόρσετ.

Από το 1555 ήταν παντρεμένος με τη Σέσιλι Μπέικερ, κόρη του πολιτικού σερ Τζον Μπέικερ με την οποία απέκτησε επτά παιδιά. Μετά τον θάνατό του, ο μεγαλύτερος επιζών γιος του, ο Ρόμπερτ Σάκβιλ, κληρονόμησε τον τίτλο του.

Ο Τόμας Σάκβιλ πέθανε στις 19 Απριλίου 1608.

Λογοτεχνικό έργο 
Εκτός από την πολιτική του σταδιοδρομία, ο Τόμας Σάκβιλ ασχολήθηκε με τη λογοτεχνία. Τα σημαντικότερα έργα του είναι: 

 η συμβολή του στην έκδοση της ποιητικής συλλογής Myrrour for Magistrates (Καθρέφτης για δικαστικούς (1563), μια συλλογή αγγλικών ποιημάτων από την περίοδο των Τυδώρ από διάφορους συγγραφείς που αναφέρονται στη ζωή και το τραγικό τέλος ιστορικών προσώπων, στο οποίο περιλαμβάνεται και το ποίημά του Induction (Επαγωγή), που περιγράφει το ταξίδι ενός ποιητή στην Κόλαση, όπου συναντά μορφές που αντιπροσωπεύουν την οδύνη και τον τρόμο. Το ποίημα διακρίνεται για τη δύναμη της αλληγορίας και για τη ζοφερή επιβλητικότητα του τόνου.
 η τραγωδία Γκόμπροντουκ (1561), το παλαιότερο αγγλικό δράμα σε ανομοιοκατάληκτο (κενό) στίχο, το έγραψε σε συνεργασία με τον Τόμας Νόρτον και παρουσιάστηκε το 1562 ενώπιον της βασίλισσας Ελισάβετ Α΄. Ήταν το πρώτο ιστορικό έργο που βασίζονταν στην αρχαία βρετανική ιστορία και έθεσε τις βάσεις για το μεταγενέστερο αγγλικό δράμα της ελισαβετιανής εποχής.

Παραπομπές 

Άγγλοι θεατρικοί συγγραφείς
Άγγλοι πολιτικοί